Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: Az Alkotmánybíróság 57/1991. (XI. 8.) AB határozata
Paragraph Index: 410

1998. január 1-jétől módosítani kívánta, a rendelet tervezetét a biztos kérésére megküldte. Az országgyűlési biztos megállapította, hogy a helyi parkolási rendelet tervezete önkényesen két csoportra osztja a parkolási engedéllyel rendelkező mozgássérülteket azzal, hogy nem biztosítja minden parkolási engedéllyel rendelkező mozgássérültnek a kedvezményes árú bérlet megvételének lehetőségét. Elfogadása esetén a rendelet 3. § (3)—(4) bekezdései sértenék az Alkotmány 70/A. §-ában rögzített diszkrimináció tilalmának elvét. A biztos vizsgálta, hogy nem ütközik-e a helyi rendeletnél magasabb rendű jogszabály rendelkezésébe az, hogy az engedéllyel rendelkező mozgáskorlátozottak, csak a kiegészítő táblával számukra kijelölt helyen parkolhatnak ingyenesen. Megállapította, hogy nincs olyan jogszabályi rendelkezés, mely meghatározná a fizetőparkolókra vonatkozó mindenkori önkormányzati rendelet keretét. Keretszabály nélkül viszont az önkormányzatok más-más szabályozást alakítottak ki. Az országgyűlési biztos ajánlásában felkérte a közlekedési, hírközlési és vízügyi minisztert, hogy a belügyminiszterrel egyetértésben, az egységes szabályozási elvek kialakítása érdekében — a KRESZ új szakaszának beiktatásával — határozza meg, hogy a korlátozott várakozási övezetek szabályai a parkolási engedéllyel rendelkező mozgáskorlátozottak esetén hogyan alkalmazható. Felkérte a polgármestert, hogy kezdeményezze az önkormányzat új fizetőparkolási rendszerről szóló rendeletének olyan módosítását, mely szerint annak tárgyi hatálya nem terjed ki az engedéllyel rendelkező mozgáskorlátozott személyek gépjárműveire. A válaszadási határidő nem telt le. Kapcsolódó ügyek: OBH 9663/1997, 9664/1997, 9668/1997, 9669/1997, 9672/1997. OBH 9885/1997. A Magyar Alkotóművészek Országos Egyesületének elnöke panaszt nyújtott be a Magyar Alkotóművészeti Közalapítvány előkészületben lévő alapító okiratának módosításával kapcsolatban. Az országgyűlési biztos az 1993. évi LIX. tv. 16. § (1) bekezdésében foglalt felhatalmazás — amely lehetőséget biztosít vizsgálat elrendelésére abban az esetben is, ha az alkotmányos jogokkal összefüggésben sérelem bekövetkeztének közvetlen veszélye áll fenn — alapján a szociális biztonsághoz való jog sérelmének veszélyére való tekintettel vizsgálatot indított.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes